JHB-vrou voor dogtertjies vermoorArgieffoto Annemarie van Zyl, die eienaar van ŉ winkel in Kempton Park, is Saterdagoggend voor haar twee dogters vermoor. “ŉ 25-jarige man, glo ŉ voormalige werknemer by die winkel, is Saterdag in hegtenis geneem,” het kapt. Jethro Mtshali, woordvoerder van die polisie in Gauteng, Maandag gesê. “Die man het die winkel in Newtonstraat omstreeks 07:30 betree, ŉ skerp voorwerp te voorskyn gebring en die vrou ŉ paar keer gesteek.” Die man het glo met ŉ onbekende bedrag kontant uit die winkel gestap. “Van Zyl se twee dogters, onderskeidelik ses en agt jaar oud, was in die winkel toe die voorval plaasgevind het,” het Mtshali bygevoeg. “Die agtjarige het hulp ontbied net nadat die man die winkel verlaat het.” Volgens Mtshali was daar polisiebeamptes op patrollie in die omgewing en hulle het die verdagte aangekeer. Die man se hande was glo nog bedek met bloed toe hy in hegtenis geneem is. Hy sal na verwagting Maandag in die landdroshof in Kempton Park verskyn op aanklag van sakeroof en moord. “Die kinders is getraumatiseerd en sal berading ontvang,” het Mtshali gesê. -SAPA